ઓસ્કરની ગેરહાજરીનું કારણ જે હોય તે, પરંતુ નવા કમાન્ડન્ટ અન્ટર્સ્ટર્મફ્યૂહરર જોસેફ લિપોલ્ડને સાથે લઈને ગ્રોસ-રોસેનના ઇન્સ્પેક્ટરો બ્રિનલિટ્ઝના વર્કશોપમાં તપાસ કરવા આવ્યા ત્યારે ઓસ્કર બ્રિનલિટ્ઝની બહાર હતો. જ્યારે-જ્યારે તક મળી જાય ત્યારે ફેક્ટરીની અંદર ઘુસી આવવામાં જોસેફને હંમેશા બહુ આનંદ આવતો હતો. ઇન્સ્પેક્ટરના હાથમાં આવેલા, મૂળ ઓરેઇનબર્ગથી મોકલાયેલા હુકમોમાં લખેલું હતું, કે ડૉ. જોસેફ મેન્જિલ દ્વારા બાળકો પર કરવામાં આવનારા મેડિકલ પ્રયોગો માટે ગ્રોસ-રોસેનની પેટા છાવણીઓને સાફસુફ કરીને તૈયાર રાખવી! બ્રિનલિટ્ઝમાં આવી ગયા પછી બાળકોને જર્મન સૈનિકોથી છુપાઈને રાખવાની જરૂર કોઈને જણાતી ન હતી. આથી ફેક્ટરીના મકાનની અને ત્યજી દેવાયેલા જૂના સ્પિનિંગ મશીનોની આજુબાજુ એકબીજાની પાછળ દોડીને ચડ-ઉતર કરતાં રમી રહેલા ઓલેક રોસનર અને તેનો નાનો પિતરાઈ રિચાર્ડ હોરોવિત્ઝ ઇન્સ્પેક્ટરોની નજરે ચડી ગયા! થોડા સમય પહેલાં જ એમોનને ડાયાબિટીસ થયાનું બહાર આવ્યું, ત્યારે તેની સારવારમાં ડૉ. બ્લેંકને મદદ કરનાર, અને અનેક ગુનાઓ માટે જવાબદાર યહૂદી ડૉક્ટર લિઓન ગ્રોસનો પુત્ર પણ તેમની સાથે જ રમતો હતો! ઇન્સ્પેક્ટરોએ અન્ટરસ્ટર્મફ્યૂહરર લિઓપોલ્ડને કહી દીધું, કે આ બાળકો શસ્ત્રો બનાવતા આવશ્યક કામદારો નથી એ તો સ્પષ્ટ રીતે દેખાય છે!